د کرکټ د ۲۰۱۹ نړیوال جام په پنځمه لوبه کې بنګله‌دېش سویلي افریقا ته د ۲۱ منډو په توپیر ماته ورکړه۔

دا په روانو سیالیو کې د سویلي افریقا دوهمه ماته او د بنګله‌دېش لومړۍ بریا ده، سویلي افریقا له دې وړاندې د انګلېنډ پر وړاندې لوبه بایللې وه۔

د تېرې شپې په لوبه کې سویلي افریقا پچه وګټله او بنګله‌دیشۍ لوبډلې ته یې د منډو جوړولو بلنه ورکړه، بنګله‌دېش په ټاکلو ۵۰ اوورونو کې د شپږو لوبغاړو په سوځېدو سویلي افریقا ته د ۳۳۱ منډو هدف وټاکه چې د مشفق الرحیم ۷۸ او د شکیب الحسن ۷۵ منډې په کې د یادولو وړ وې۔

د سیالۍ په دوهمه پاڼۍ کې که څه هم د سویلي افریقا منډه جوړوونکو تر وروستي اوره هڅه وکړه چې لوبه په خپل نوم کړي، خو ونه توانېدل او دا سیالي یې د ۲۱ منډو په توپیر وبایلله۔

نن پاکستان او انګلېنډ لوبه کوي او سبا افغانستان د سریلانکا په وړاندې د سیالۍ ډګر ته ځي۔

پاکستان، افغانستان او سریلانکا خپلې لومړۍ لوبې بایللي او انګلېنډ بیا سویلي افریقا ته په لوی توپیر ماته ورکړې ده